Tikkurila tuo markkinoille himmeän vesiohenteisen kalustemaalin

Tikkurilan moderniin vesiohenteiseen Helmi-kalustemaalien tuotesarjaan kuuluu nyt kolme kiiltoastetta, kiiltävä, puolihimmeä ja uutuutena himmeä, sekä näiden alle sopiva, vaikeillekin pinnoille erinomaisesti tarttuva Helmi Pohjamaali. Helmi-sarjan tuotteet soveltuvat sekä uudis- että korjausmaalaukseen, ja niillä voi käsitellä myös aiemmin alkydi- tai katalyyttimaalilla maalatut pinnat. Tuotteilla voidaan maalata sisätiloissa sekä irtokalusteet että kiinteät kalusteet, kuten ikkunanpuitteet, ovet, listat, kaapistot ja lämpöpatterit.

**Vesiohenteiset tuotteet ovat turvallisia**

Vesiohenteisissa maaleissa on useita etuja verrattuna perinteisiin liuoteohenteisiin. Ne ovat tutkitusti turvallisia, täyttävät pintamateriaalien parhaan luokan M1:n kriteerit ja sopivat kaikille kalustepinnoille. Maalit täyttävät myös leikkikalujen pintakäsittelyyn soveltuville tuotteille asetettavat vaatimukset, joten niillä voi turvallisesti maalata lasten kalusteet ja leikkikalut. Lisäksi kaikilla Helmi-pintamaaleilla on EU:n laivavarustedirektiivin mukainen MED-hyväksyntä, eli niitä voidaan käyttää laivojen sisäpinnoilla, koska ne ovat hitaasti liekkiä levittäviä eivätkä luovuta myrkyllisiä savu- tai palokaasuja.

**Värejä ja kiiltoa joka makuun**

Helmi-pintamaalit voidaan sävyttää Tikkurila Symphony -värikartan kaikkiin yli kahteentuhanteen väriin. Oikea kiiltoaste korostaa valittua väriä parhaalla mahdollisella tavalla. Kiiltoastevalinnalla voi vaikuttaa ratkaisevasti tilan dynamiikkaan ja esineen ilmiasuun.

*Himmeällä* Helmellä saadaan aikaan kauniita, silkinhimmeitä pastellipintoja. Moderneissa beigen ja harmaan sävyissä himmeä pinta luo rauhallisen tunnelman, joka henkii hiljaisuuden estetiikkaa.

*Puolihimmeä* Helmion varma valinta kaikille pinnoille. Se tuo maalatun puupinnan kauneuden hienovaraisesti esiin ja korostaa kauniisti keskivahvoja ja vaaleita sävyjä. Puolihimmeästä Helmestä on sävytettävän A- ja C-perusmaalin lisäksi saatavilla valikoima valmissävyjä tutuissa perusväreissä. Valikoimaan kuuluu myös Listavalkoinen, jolla voi huoltomaalata tehdasmaalatut listat, ovet, ikkunat tms. Valmissävyjä sekoittamalla voidaan luoda lukemattomia uusia sävyjä pieneen tarpeeseen, sillä pienin pakkauskoko on 1dl.

*Kiiltävä* Helmi korostaa tummien ja syvien sävyjen voimaa. Vaaleissa sävyissä se heijastelee valoa sisälle esimerkiksi ikkunasyvennyksissä käytettynä. Kiilloilla voi leikitellä maalaamalla seinät himmeiksi ja kalusteet samaan väriin kiiltäviksi. Kiiltävästä Helmestä on saatavilla myös valmisvärit musta ja Listavalkoinen.

**Lisätietoja:**

 Marja Koivusaari, tuotepäällikkö, BU Finland, Tikkurila Oyj

 p. 040 567 7223

 marja.koivusaari(at)tikkurila.com

 [www.tikkurila.fi](http://www.tikkurila.fi)

**Kuvia:** [Tikkurilan Helmi-kalustemaali himmeä](http://213.138.147.67/tikkurila/Login.jsp?colID=KRgyR3ZT)

 Jos kuvalinkki ei toimi, kopioi selaimeesi osoite:

 <http://213.138.147.67/tikkurila/Login.jsp?colID=KRgyR3ZT>

Tikkurila on jo 150 vuoden ajan tarjonnut kuluttajille ja ammattilaisille helppokäyttöisiä ja kestäviä ratkaisuja pintojen suojaamiseen ja kaunistamiseen. Tikkurila haluaa olla johtava maaliyhtiö Pohjoismaissa sekä Venäjällä ja muissa valituissa Itä-Euroopan maissa.